Diari Oficial de la Generalitat Valenciana


Sumari del DOGV 2507, del 15-05-1995 (1995/834675)

ORDRE de 25 d'abril de 1995, de la Conselleria de Medi Ambient, per la qual es convoquen subvencions per als ens locals en matèria cartogràfica.
------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/04/25/(6)/dof/vci/html**

### Dades del document

Número de DOGV
:   2507

Data del DOGV
:   15-05-1995

Secció del DOGV
:   DISPOSICIONS GENERALS

Número del document
:   1995/834675


Data del document
:   25-04-1995

Organisme emissor
:   Conselleria de Medi Ambient

Tipus de document
:   Ordre

Correcció d'errades

Anàlisi jurídica

ORDRE de 25 d'abril de 1995, de la Conselleria de Medi Ambient, per la qual es convoquen subvencions per als ens locals en matèria cartogràfica.   
El coneixement del territori fonamenta l'existència física de la Comunitat Valenciana. Aquest coneixement és determinat per l'obtenció, a escala, d'una representació simplificada de la realitat, és a dir, d'un mapa. Els mapes permeten disposar de la informació que té un territori i de la forma en què aquesta s'hi distribueix.  
La cartografia serveix de base a totes les accions, les activitats, les obres i els estudis que es realitzen sobre tota la Comunitat Valenciana o sobre una part d'aquesta, i els dóna un suport espacial i geogràfic, sobre el qual implantar-los.  
Les realitzacions cartogràfiques són un servei públic d'interès general que correspon desenvolupar a l'administració, i en particular a l'autonòmica, com a institució que té obligació d'emparar els ens locals.  
La Generalitat Valenciana disposa del marc normatiu adient per a desenvolupar aquesta tasca, emanat de la competència en ordenació territorial i la potestat autoorganitzativa que li confereix l'estatut i de les que es reconeixen en la Llei 7/1986, sobre l'explotació de la cartografia.  
Per això, d'acord amb les atribucions que em confereix l'article 35 de la Llei del Govern Valencià i amb l'article 47.3 del text refós de la Llei de la Hisenda Pública Valenciana, aprovat pel Decret Legislatiu de 26 de juny de 1991,  
ORDENE:  
Article primer. Objecte de la subvenció  
Convocar la concessió d'ajudes per als ens locals que vulgen millorar, modificar o actualitzar la cartografia del seu territori.  
Article segon. Import global màxim i finançament  
Aquestes ajudes seran sufragades a càrrec de la línia 703/000/95 del programa 442.20 del pressupost de la Generalitat Valenciana per a 1995, per un import global de 49.511.574 pessetes, ampliable a la quantia aprovada per la Llei de Pressupostos.  
Article tercer. Beneficiaris  
Podran sol·licitar les subvencions tots els ens locals. Les subvencions seran destinades al finançament de l'obtenció de la informació cartogràfica en qualsevol dels seus processos (fotografia aèria, treballs topogràfics de suport i restitució) que hagen de realitzar-se durant 1995.  
Article quart. Presentació de sol·licituds  
Les sol·licituds, realitzades d'acord amb el model de l'annex I, adreçades a la Conselleria de Medi Ambient, podran ser presentades al Registre General de la Conselleria de Medi Ambient, sítia al carrer de l'Arquitecte Alfaro, 39, de València (CP 46542); als serveis territorials de la Conselleria de Medi Ambient d'Alacant, Castelló i València, i als centres de l'Oficina d'Informació, Iniciatives i Reclamacions de la Generalitat Valenciana, o per qualsevol dels mitjans establerts a l'article 38 de la Llei del Règim Jurídic de les Administracions Públiques i del Procediment Administratiu Comú.  
D'acord amb el conveni establert en aquesta matèria amb la Diputació Provincial d'Alacant, també es podran presentar en el registre d'aquesta institució.  
El termini de presentació de sol·licituds i de la documentació exigida serà de 30 dies, comptadors a partir de l'endemà de la publicació d'aquesta ordre en el Diari Oficial de la Generalitat Valenciana.  
Article cinquè. Documentació  
Juntament amb la sol·licitud, caldrà adjuntar obligatòriament:  
A) Un certificat de l'acord de l'òrgan corresponent en el qual s'incloguen els següents punts:  
1. Que es faculte el president de l'entitat local de què es tracte per sol·licitar de la Conselleria de Medi Ambient l'ajuda necessària per a l'execució del projecte que es vol que se subvencione, com també per subscriure tots els documents que calguen per a la total gestió d'aquest.  
2. Compromís de la corporació local del finançament de la part no subvencionada del cost total del projecte.  
3. Compromís que l'execució del projecte aprovat s'adaptarà a les condicions establertes pels serveis tècnics de la Conselleria de Medi Ambient.  
La corporació local subvencionada podrà, en el cas que la quantia de la subvenció o el termini disponible per a l'execució no li permeten escometre efectivament l'execució del projecte, renunciar a l'acord atorgat al seu favor en el termini improrrogable dels 10 dies següents a la notificació de la resolució d'adjudicació.  
4. Compromís de comunicar l'existència d'ajudes concedides per altres ens públics per a la mateixa finalitat.  
5. Compromís que el projecte serà executat i es remetrà la documentació justificativa de la despesa abans del 15 de novembre de 1995.  
6. Manifestació expressa de respectar i complir les condicions tècniques estipulades per la Conselleria i el compromís de cedir l'ús i l'explotació del producte obtingut a favor de la Generalitat Valenciana.  
En cas d'incompliment de qualsevol dels compromisos abans expressats, facultarà la Conselleria de Medi Ambient a revocar la subvenció concedida, fet que implicarà, si escau, la pèrdua de drets o l'obligació de tornar les quantitats que s'hagen pogut rebre a compte.  
B) A més, com a documentació del projecte per al qual es demanen les ajudes, caldrà adjuntar:   
1. La memòria detallada del pla o programa cartogràfic, en la qual s'indique la cartografia existent, les necessitats, l'ús, la disponibilitat i els recursos humans i materials que s'hi dedicaran.  
2. Proposta del treball (foto aèria, suport de camp o restitució) que es vol realitzar, on haurà de figurar l'extensió i la distribució d'aquest.  
3. Valoració detallada de la proposta de treball.  
4. Esquema gràfic a escala (d'acord amb l'escala en què es demane el treball) de la zona que es tractarà.  
C) Calendari de terminis elaborat pels serveis tècnics municipals i subscrit pel president de l'entitat local.  
D) Document d'alta de proveïdors de la Generalitat Valenciana, degudament emplenat, en el cas que l'entitat no haja rebut cap ajuda de la Generalitat Valenciana. En qualsevol cas, caldrà aportar-hi el CIF.  
Article sisè. Comissió avaluadora  
La selecció de sol·licituds serà realitzada per una comissió composta per un president, que serà el secretari general administratiu, i tres vocals, que seran el cap de l'àrea d'Organització i Sistemes d'Informació de la Conselleria d'Administració Pública, el cap del Gabinet Tècnic i el cap de la Unitat de Cartografia.  
La comissió, una vegada aplicats els criteris de valoració, elaborarà una proposta de concessió d'ajudes. La Secretaria General donarà un tràmit d'audiència de 15 dies a les persones interessades, i si en aquest termini no hi ha al·legacions, la proposta de resolució esdevindrà definitiva. El conseller emetrà la resolució definitiva, que serà publicada en el Diari Oficial de la Generalitat Valenciana.  
D'acord amb el que estableix el conveni sobre aquests temes que s'ha signat amb la Diputació d'Alacant, s'establirà una proposta conjunta sobre els municipis d'aquesta província que opten a la subvenció proposada en aquesta ordre, perquè siga considerada per la comissió avaluadora.  
Article setè. Criteris de concessió  
Per a la concessió de les ajudes s'aplicaran els següents criteris:  
1. L'existència d'un programa cartogràfic aprovat amb una distribució temporal i econòmica.  
2. El volum d'inversió realitzat en els processos cartogràfics, en els darrers 10 anys.  
3. L'existència d'una planimetria útil.  
4. L'existència d'una estructura tècnica o informàtica per a l'explotació i l'ús de la cartografia.  
5. L'àmbit territorial del treball.  
6. Els processos d'obtenció de la xarxa de suport topogràfic i de restitució prevaldran sobre els fotogràfics.  
7. Que el projecte plantege la realització mancomunada dels treballs.  
8. La relació entre el pressupost de l'ajuntament, els habitants del municipi i la inversió cartogràfica realitzada i futura.  
Article vuitè. Quanties subvencionades  
Les subvencions tindran diferents percentatges segons es tracte de cadascun dels tres aspectes del procés cartogràfic. Així, els treballs de fotografia aèria es subvencionaran fins al 30% del cost total, mentre que per al procés d'obtenir la xarxa topogràfica i per al de restitució cartogràfica, la subvenció podrà arribar al 50% del cost total del projecte.  
La Conselleria de Medi Ambient farà efectives directament les ajudes a favor de l'entitat beneficiària mitjançant una aportació de factures aprovades de la despesa i l'ordre de pagament.  
Es podrà avançar, una vegada concedida la subvenció, fins a un 15% de l'import total anual de la subvenció que serà transferida a l'entitat local, sempre que aquesta haja acceptat les condicions de la resolució adjudicatària. La resta serà transferida a l'acabament de la comprovació i l'acceptació dels treballs.  
Article novè. Resolució i formalització  
La resolució que pose fi al procediment es notificarà als peticionaris de les subvencions.  
El termini màxim de resolució del procediment serà de tres mesos comptadors des de l'acabament del termini per a la presentació de les sol·licituds.  
Transcorreguts tres mesos des de l'endemà de l'acabament del termini de presentació de sol·licituds sense que n'hi haja una resolució expressa, aquestes s'entendran desestimades per silenci administratiu.  
La recepció de la notificació de la resolució de concessió serà suficient per perfeccionar els drets i les obligacions de les parts sense necessitat d'ulteriors formalitats.  
Article deu. Termini i pagament de les ajudes  
Els treballs objecte de la subvenció hauran de ser lliurats conformes abans del dia 15 de novembre de 1995.  
El pagament de les ajudes concedides s'efectuarà una vegada lliurats els treballs realitzats, als quals caldrà adjuntar una fotocòpia compulsada de les ordres de pagament i les factures aprovades corresponents. Els serveis tècnics certificaran la comprovació dels treballs atenent el compliment dels fins per als quals van ser concedides les ajudes.  
DISPOSICIONS FINALS  
Primera  
S'autoritza el secretari general perquè dicte, dins de l'àmbit de les seues competències, les resolucions que calga per a l'aplicació i desenvolupament d'aquesta ordre.  
Segona  
Aquesta ordre entrarà en vigor a l'endemà de publicar-se en el Diari Oficial de la Generalitat Valenciana.  
Contra aquesta ordre, que posa fi a la via administrativa, pot interposar-s'hi un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació d'aquesta en el Diari Oficial de la Generalitat Valenciana.  
Per a la interposició de l'esmentat recurs serà requisit imprescindible que, amb caràcter previ, el recurrent comunique a aquest òrgan la seua interposició. Tot això, de conformitat amb el que preveuen els articles 57.2.f i 58 de la Llei Reguladora de la Jurisdicció Contenciosa Administrativa, de 27 de desembre de 1956, i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això, sense perjudici que puga exercir qualsevol altre recurs que considere oportú.  
València, 25 d'abril de 1995  
El conseller de Medi Ambient,  
EMèRIT BONO I MARTíNEZ


Còpia Permalink ELI